Dôvodová správa

A. Všeobecná časť

Návrh nariadenia vlády Slovenskej republiky o elektromagnetickej kompatibilite (ďalej len „návrh nariadenia vlády Slovenskej republiky“) sa predkladá podľa bodu B.60. uznesenia vlády Slovenskej republiky č. 484 z 24. septembra 2014 k Návrhu na určenie gestorských ústredných orgánov štátnej správy a niektorých orgánov verejnej moci, zodpovedných za prebratie a aplikáciu smerníc. Podľa Plánu legislatívnych úloh vlády Slovenskej republiky na rok 2015 mal Úrad pre normalizáciu, metrológiu a skúšobníctvo Slovenskej republiky vypracovať novelu v súčasnosti platného nariadenia vlády Slovenskej republiky č. 194/2005 Z. z. o elektromagnetickej kompatibilite v znení nariadenia vlády Slovenskej republiky č. 318/2007 Z. z., avšak z dôvodu jej rozsiahlosti Úrad pre normalizáciu, metrológiu a skúšobníctvo Slovenskej republiky pristúpil k vypracovaniu nového nariadenia vlády Slovenskej republiky.
Návrh nariadenia vlády Slovenskej republiky je technickým predpisom z oblasti posudzovania zhody, ktorý je obsahovo prepojený s rámcovým zákonom č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov (ďalej len „zákon č. 264/1999 Z. z.).
Predloženým návrhom nariadenia vlády Slovenskej republiky sa do právneho poriadku Slovenskej republiky preberajú ustanovenia smernice Európskeho parlamentu a Rady  2014/30/EÚ z 26. februára 2014 o harmonizácii právnych predpisov členských štátov vzťahujúcich sa na elektromagnetickú kompatibilitu (prepracované znenie) (Ú. v. EÚ L 96, 29.3.2014) (ďalej len „smernica 2014/30/EÚ“), ktorou sa ruší smernica Európskeho parlamentu a Rady 2004/108/ES o aproximácií právnych predpisov členských štátov vzťahujúcich sa na elektromagnetickú kompatibilitu .
Účinnosť návrhu nariadenia vlády Slovenskej republiky sa navrhuje v súlade s transpozičnou lehotou smernice 2014/30/EÚ od 20. apríla 2016.
Návrh nariadenia vlády Slovenskej republiky má negatívny vplyv na podnikateľské prostredie, nemá vplyv na rozpočet verejnej správy, nemá sociálny vplyv, ani vplyv na životné prostredie a informatizáciu spoločnosti. 
Návrh nariadenia vlády Slovenskej republiky je v súlade s Ústavou Slovenskej republiky, so zákonmi a ostatnými všeobecne záväznými právnymi predpismi platnými v Slovenskej republike, s medzinárodnými zmluvami, ktorými je Slovenská republika viazaná, ako aj s právom Európskej únie.